Dobânda redusă și riscul destul de mare asociat acestor credite, în ciuda garanției de 50% oferite de stat, pare să fi determinat băncile să nu promoveze acest program, ceea ce a condus la rezultatul de mai sus. În timp ce marile bănci din țară au acordat doar câteva credite, un IFN a oferit mai mult de jumătate din împrumuturi. Astfel, din totalul celor 193 de garanții acordate, RCI Leasing Romania IFN a acordat 109 de garanții.

Mai mult, deși programul se adresează românilor care au minim 18 ani, cei mai tineri debitori din program au împlinit 23 de ani,ceea ce arată că creditorii nu sunt doarte interesați să ofere împrumuturi celui mai riscant segment, format din tineri cu vârste cuprinse între 18 și 24 de ani.

„Din luna aprilie 2015, când programul a devenit operațional au fost acordate 193 garanții, în valoare totală de 3.256.833 lei. De la începutul acestui an nu a fost acordată încă nicio garanție. Valoarea medie a creditelor în anul 2015 a fost de 33.750 lei, iar valoarea medie a garanțiilor a fost de 16.875 lei (50% din valoarea finanțării)”, potrivit datelor ce ne-au fost furnizate de FNGCIMM.

Beneficiarii programului sunt 100 bărbați și 93 de femei. Interesant este că 4 dintre cei care au beneficiat de finanțare au peste 60 de ani, ceea ce înseamnă că au așteptat până la această vârstă pentru a își lua o mașină nouă.

Cea mai mare parte a celor finanțați se înscrie în categoria de vârstă 31- 40 de ani (81 de persoane), 45 din debitori având vârste cuprinse între 41 și 50 de ani, 36 vârste cuprinse între 23 și 30 de ani, iar 27 vârste între 51 și 60 de ani.

Cine oferă finanțările

Finanțatorii care au acordat credite în cadrul programului sunt: Alpha Bank- 31, BRD-GSG- 9, CEC- 42, RCI Leasing Romania IFN- 109, Banca Transilvania – 2 .

Mai sunt înscriși în program următorii finanțatori: Banca Comercială Intesa Sanpaolo, Banca Românească, BCR, Comsig Leasing, Banca Centrală Cooperatistă Creditcoop, ING Bank, Mercedez-Benz Leasing România IFN şi Porsche Bank România, care ulterior a anunţat că se retrage din program.

Ca și în cazul programului „Prima casă”, statul garantează 50% din valoarea creditului oferit de bancă, prin intermediul Fondului de Garantare a Creditelor pentru IMM-uri (FNGCIMM). Avansul oferit de client trebuie să fie de minimum 5%. Pentru clienții cu vârste peste 35 de ani, avansul crește la 10%.

Pentru că există garanția statului, dobânda practicată de bănci este mică, respectiv Robor la 6 luni la care se adaugă omarjă de maximum 3 puncte.